Diari Oficial de la Generalitat Valenciana


Sumari del DOGV 5000, del 06-05-2005 (2005/4719)

ORDE de 15 d'abril de 2005, de la Conselleria de Cultura, Educació i Esport, per la qual es convoquen, per a l'exercici 2005, ajudes a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5000

Data del DOGV
:   06-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4719


Data del document
:   15-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * protecció del patrimoni
    * ordenació hidràulica
    * patrimoni cultural
    * suport econòmic
    * societat sense fins de lucre
    * administració local
    * ajuda pública

ORDE de 15 d'abril de 2005, de la Conselleria de Cultura, Educació i Esport, per la qual es convoquen, per a l'exercici 2005, ajudes a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana. [2005/X4719]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix, en l'article 31.5, la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u, de l'article 149 de la Constitució espanyola. Estes funcions són assignades a la Conselleria de Cultura, Educació i Esport, pel Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
D'altra banda, en exercici de la competència en esta matèria, es va promulgar la Llei del Patrimoni Cultural Valencià, Llei 4/1998, d'11 de juny, de la Generalitat Valenciana, que conté el marc legal de protecció d'este patrimoni.
  
D'acord amb el que establix l'article 91.1 de l'esmentada norma, a fi de contribuir a la conservació del patrimoni cultural valencià, la Conselleria de Cultura, Educació i Esport ha de convocar anualment els corresponents concursos públics per a la concessió d'ajudes dirigides al finançament d'actuacions de recuperació, restauració i manteniment de béns integrants d'este. Entre estos destaquen en tota la Comunitat Valenciana els immobles que es poden adscriure a la denominada arquitectura de l'aigua: ponts, aqüeductes, pous de neu i la resta de construccions hidràuliques d'interés patrimonial.
  
Atesa la importància de l'arquitectura de l'aigua dins de l'àmbit territorial de la Comunitat, fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoquen ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana, i s'aproven les bases per què es regix esta convocatòria, que figuren com a annex I a la present orde, així com els annexos II, III i IV relatius al model normalitzat de sol·licitud, memòria de la restauració i a l'alta de tercers, respectivament.
  
Segon
  
Estes ajudes seran finançades a càrrec de la línia T4443000 del programa 10.62.85.480.14.9 del pressupost de la Generalitat Valenciana per a 2005, per una quantia màxima de 90.610 euros.
  
DISPOSICIONS FINALS
  
Primera
  
Es delega en el director general de Patrimoni Cultural Valencià la facultat de resoldre la concessió d'estes ajudes i de dictar les resolucions necessàries per al desplegament i execució de la present orde.
  
Segona
  
La present orde produirà efectes des del dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció contenciosa administrativa, la present orde, que posa fi a la via administrativa, podrà ser recorreguda potestativament en reposició, o bé cabrà plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició, haurà d'interposar-se davant el conseller de Cultura Educació i Esport en el termini d'un mes a comptar de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
  
Les administracions públiques només podran interposar recurs contenciós administratiu, en la forma i terminis que prevenen els preceptes anteriors i, si és el cas, els articles 44 i 46.6 de la Llei reguladora de la Jurisdicció contenciosa administrativa.
  
València, 15 d'abril de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la concessió d'ajudes per a la realització d'actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana
  
Primera. Objecte
  
L'objecte d'estes ajudes és cofinançar les actuacions de restauració i conservació de ponts, aqüeductes, pous de neu i la resta de construccions hidràuliques d'interés patrimonial de la Comunitat Valenciana realitzades per ajuntaments i entitats sense ànim de lucre.
  
Segona. Beneficiaris
  
Poden optar a estes ajudes: els ajuntaments i entitats, en general, sense ànim de lucre.
  
Tercera. Formalització de sol·licituds
  
1. Les sol·licituds es formularan segons el model de l'imprés normalitzat que s'adjunta a la present com a annex II, i que figura en l'adreça d'INTERNET http://www.cult.gva.es/dgpa/, i es dirigiran a la Conselleria de Cultura, Educació i Esport, Direcció General de Patrimoni Cultural Valencià. Les sol·licituds segons el model normalitzat també estaran a disposició dels interessats en les dependències centrals de la Direcció General de Patrimoni Cultural Valencià i en les direccions territorials de Cultura, Educació i Esport.
  
2. Les sol·licituds hauran de ser subscrites pels qui tenen la representació en cada cas, de conformitat amb la normativa d'aplicació.
  
3. Les sol·licituds inclouran les següents mencions, i a estes s'adjuntarà, inicialment, la documentació següent:
  
a) El cost total de l'actuació proposada.
  
b) Acreditació de l'existència de la institució sense ànim de lucre per mitjà de certificat actualitzat expedit pel Registre d'Associacions o Fundacions, acreditatiu de la inscripció de l'entitat en el mencionat Registre, en cas que es tracte d'una entitat d'este tipus; en altres casos, fotocòpia compulsada dels estatuts de l'entitat inscrits en el registre corresponent, on ha de constar explícitament la inexistència d'ànim de lucre.
  
c) Acreditació de la representació i de la capacitat del signatari de la sol·licitud per a representar l'ajuntament o l'entitat sense ànim de lucre, que podrà consistir en document públic o, almenys, certificat de l'acord adoptat per l'òrgan de govern que corresponga, en el qual es faculte el representant per a subscriure la sol·licitud. En tot cas s'haurà d'adjuntar una fotocòpia compulsada del DNI del sol·licitant.
  
d) Acreditació de trobar-se al corrent de les obligacions tributàries amb l'administració Tributària Estatal i de la Comunitat Autònoma i davant de la Seguretat Social, en els termes i la forma que establixen els articles 13, 14 i 15 del Reglament General de la Llei de Contractes de les Administracions Públiques aprovat per Reial Decret 1.098/2001, de 12 d'octubre (BOE de 26.01.01) i Orde de 30 de maig de 1996 de la Conselleria d'Economia i Hisenda. Quedaran exonerades, amb caràcter general, del compliment de la dita acreditació les entitats locals, així com els ens i empreses a què es referix l'article 5 del text refós de la Llei d'Hisenda Pública de la Generalitat Valenciana.
  
e) Acreditació de no trobar-se sotmés en les prohibicions assenyalades en l'article 13, paràgrafs segon i tercer de la Llei 38/2003, de 17 de novembre, General de Subvencions en la forma prevista en l'article 13, paràgraf sèptim de la mateixa llei, per mitjà de testimoni judicial, certificats telemàtics o transmissions de dades, o certificat administratiu. Quan no puguen ser expedits per l'autoritat competent, podrà ser substituïda per una declaració responsable atorgada davant d'una autoritat administrativa o notari públic.
  
f) El compromís dels ajuntaments o de les entitats sense ànim de lucre, relatiu al cofinançament absolut i incondicional d'un mínim del 25% del cost total de l'actuació proposada; caldrà acreditar-lo fefaentment en tots els casos, per als ajuntaments, almenys, amb certificat de l'acord municipal adoptat respecte d'això, i, si és possible, amb la resolució de disposició o compromís de la despesa. Els ajuntaments i entitats sense ànim de lucre assumiran els costos del projecte tècnic i els de direcció tècnica de les obres.
  
g) Memòria tècnica subscrita per un tècnic competent que contindrà un estudi sobre els valors històrics, artístics, arquitectònics o etnològics que avalue l'immoble; justificació, si és el cas, que el bé que es pretén recuperar té significació suficient per a la seua conceptuació expressa com a Bé de Rellevància Local en el Catàleg Municipal de Béns i Espais Protegits o per a la seua simple inclusió en este últim com a element protegit, la intervenció proposada i els efectes d'esta sobre estos valors. En cas d'immobles que ja tinguen expressament assignada la tipificació protectora de Bé de Rellevància Local o que ja es troben inclosos com a béns protegits en el catàleg urbanístic, s'aportarà certificat municipal acreditatiu d'este punt.
  
4. Les sol·licituds hauran de presentar-se en el registre general d'esta Conselleria, en les direccions territorials de Cultura, Educació i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. També podran presentar-se en la forma prevista en l'article 31 del reglament pel qual es regula la prestació dels servicis postals, aprovat per Reial Decret 1.829/99, de 3 de desembre (BOE de 31.12.99).
  
5. Només s'admetrà una sol·licitud per entitat sol·licitant.
  
6. Les sol·licituds hauran de presentar-se en el termini d'un mes a partir de l'endemà de la publicació d'esta convocatòria en el Diari Oficial de la Generalitat Valenciana.
  
7. De conformitat amb el que establix l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base, es requerirà l'interessat perquè en el termini de 10 dies esmene la falta o perquè adjunte els documents preceptius, amb indicació que, si no ho fera així, se'l tindrà per desistit de la seua petició, amb la resolució prèvia que haurà de ser dictada en els termes previstos en l'article 42 de la mencionada llei.
  
Quarta. Criteris de prioritat
  
Les ajudes es concediran d'acord amb els criteris següents:
  
a) Rellevància patrimonial de l'immoble sobre el qual es pretén intervindre:
  
- Immobles que es troben incoats o declarats com a Béns d'Interés Cultural, incloent-hi dins d'esta categoria els béns integrants de l'arquitectura de l'aigua existents dins del perímetre delimitat d'un conjunt històric incoat o declarat que tinguen el màxim nivell de protecció en el Catàleg Municipal. S'acreditarà este últim punt amb el certificat oportú de la secretaria local expedit en relació amb el Catàleg Municipal de Béns i Espais Protegits. Es baremarà fins a un màxim de cinc punts.
  
- Immobles que tinguen la consideració de Bé de Rellevància Local en el Catàleg Municipal de Béns i Espais Protegits o siguen mereixedors d'esta expressa tipificació protectora segons els informes tècnics que consten en la Direcció General de Patrimoni Cultural Valencià o els que puguen emetre's amb posterioritat avaluant la significació d'este i de la intervenció proposada amb independència de la protecció que arbitre el Catàleg Municipal de Béns i Espais Protegits. Si té ja expressament assignada esta tipificació protectora - Bé de Rellevància Local - en el Catàleg Municipal de Béns i Espais Protegits, haurà d'acreditar-se este extrem amb certificat expedit, a este efecte, per la secretària de l'entitat local. Es baremarà fins a un màxim de tres punts.
  
- Immobles catalogats o els que podrien incloure's en qualsevol dels nivells de protecció que arbitra el Reglament de Planejament. Es baremarà fins a un màxim d'un punt. S'aportarà per als ja inclosos en el catàleg d'acreditació d'este punt l'oportú certificat expedit per la secretaria de l'entitat local amb relació a este.
  
b) Estat conservatiu del bé, grau de deteriorament d'este que es posarà en connexió amb la conveniència de la intervenció proposada i la seua oportunitat per a la posada en valor de l'element que es pretén recuperar. Es baremarà fins a un màxim de cinc punts.
  
c) Integració de l'immoble en un àmbit espacial culturalment significatiu pels seus valors paisatgístics o per la seua associació amb altres immobles representatius de l'evolució històrica del lloc o de l'esdevenir històric d'antropització del territori. Es baremarà fins a un màxim de tres punts.
  
d) Altres criteris addicionals. Es baremaran fins a un màxim de tres punts.
  
- Repercussió de l'actuació proposada en la difusió de la cultura de l'aigua i dels seus valors associats.
  
- Major cofinançament de l'ajuntament o institució sense ànim de lucre respecte a la mínima prevista en les presents bases.
  
Quinta. Incoació, instrucció i resolució de la present convocatòria
  
El present procediment serà instruït pel Servici de Patrimoni Arquitectònic i Mediambiental de la Direcció General de Patrimoni Cultural Valencià.
  
1. Per a la valoració i selecció de les sol·licituds es constituirà una comissió avaluadora formada pel cap del Servici del Patrimoni Arquitectònic i Mediambiental, que actuarà com a president, i tres tècnics designats pel director general de Patrimoni Cultural Valencià, un dels quals actuarà com a secretari amb veu i vot.
  
2. El Servici del Patrimoni Arquitectònic i Mediambiental elevarà la proposta de la comissió avaluadora al director general de Patrimoni Cultural Valencià, que resoldrà per delegació del conseller de Cultura, Educació i Esport. La resolució serà publicada en el Diari Oficial de la Generalitat Valenciana.
  
3. La resolució es dictarà i es publicarà en el termini màxim de tres mesos, a comptar de la publicació en el DOGV de la present convocatòria. La publicació en el DOGV de la resolució s'ajustarà al que disposa l'article 18.1 de la Llei 38/2003, de 17 de novembre, General de Subvencions. En cas de no dictar-se i publicar-se resolució en este termini es consideraran desestimades les sol·licituds.
  
4. La quantia màxima de l'ajuda de la Generalitat a percebre per beneficiari que, si és el cas, siga adjudicatari mai podrà superar la quantitat de 30.000 euros, siga quin siga el cost de l'actuació subvencionada.
  
5. La motivació de la resolució que s'adopte quedarà acreditada en l'expedient.
  
Sexta. Modificació de la resolució de concessió
  
Tota alteració de les condicions tingudes en compte per a la concessió de l'ajuda, i, en tot cas, l'obtenció concurrent i sobrevinguda de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos supere el cost de l'activitat subvencionada.
  
Sèptima. Obligacions dels beneficiaris
  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.
  
2. Els beneficiaris d'estes ajudes queden obligats a:
  
- Sotmetre a autorització prèvia, d'índole patrimonial, el corresponent projecte tècnic de conformitat amb el que disposen els articles 35 de la Llei 4/98, d'11 de juny, del Patrimoni Cultural Valencià en el cas d'actuacions que incidisquen sobre Béns d'Interés Cultural.
  
- Sotmetre el projecte a tràmit de supervisió en els casos en què siga legalment preceptiu.
  
- Acreditar l'efectiva i prèvia disponibilitat de l'immoble en què es pretenen abordar les actuacions, justificant bé la titularitat d'este amb la inscripció en el corresponent Inventari de Béns a nom de l'ajuntament o en el Registre de la Propietat a nom de l'entitat sense ànim de lucre, o la seua disponibilitat per qualsevol altre títol vàlid en dret que l'habilite per a la possessió o tinença als fins estrictes de la realització de la intervenció; en este últim cas s'ha d'adjuntar, junt amb el títol de propietat el consentiment fefaent prestat pel titular dominical per a la intervenció.
  
- Acreditar, davant la Generalitat Valenciana, la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de l'ajuda.
  
- Sotmetre's a les actuacions de comprovació a efectuar per la Direcció General de Patrimoni Cultural Valencià, si és el cas, així com qualssevol altres de comprovació i control financer que puga realitzar la Intervenció General de la Generalitat Valenciana.
  
- Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. Per a això, el secretari de la corporació o institució beneficiària emetrà un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. L'anterior comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts d'acord amb el que establix l'article 14.d de la Llei 38/2003, de 17 de novembre, General de Subvencions. Quan les actuacions hagen sigut finançades, a més de per la present subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons a les activitats subvencionades. Si entre les aportacions d'altres entitats o persones i les que preveu el present conveni, se supera el cost de l'actuació, la Conselleria de Cultura, Educació i Esport reduirà la subvenció en l'excés que es produïsca.
  
- Executar les obres d'acord amb el projecte tècnic aportat i comunicar a la Direcció General de Patrimoni Cultural Valencià de la Conselleria de Cultura, Educació i Esport qualsevol incidència o variació que puga produir-s'hi al respecte.
  
- Contractar l'execució de les obres amb els requisits acreditables de capacitació d'empresa i remetre a la Direcció General de Patrimoni Cultural Valencià un certificat de l'acord d'adjudicació en els deu dies següents a la seua adopció en el cas d'ajuntaments o, si és el cas, còpia del contracte subscrit a este efecte per a les entitats sense ànim de lucre també en el termini de deu dies.
  
- Finalitzar totalment l'execució de l'actuació abans del dia 28 d'octubre de l'any en curs.
  
- Fer constar en els cartells de l'obra la col·laboració de la Conselleria de Cultura, Educació i Esport de la Generalitat Valenciana, amb expressió de l'import de la subvenció concedida.
  
- Assumir el finançament dels costos que excedisquen l'import de la present subvenció.
  
- Facilitar a la Direcció General de Patrimoni Cultural Valencià tota la informació que li siga requerida sobre qualsevol aspecte relatiu a l'actuació. En este apartat, la Direcció General de Patrimoni Cultural Valencià es reserva la inspecció de l'obra per tècnic que designe a este efecte per aquella, així com la potestat de nomenar representant en l'acta de replantejament i en la recepció provisional de les obres.
  
- Assumir totes les responsabilitats de qualsevol tipus que es deriven de la present actuació, com a titular i promotor d'esta.
  
- Justificar la realització de l'actuació, per a la qual s'establix com a terme final el 17 de novembre de 2005. Per a això, hauran de presentar la documentació següent:
  
Certificats d'obra que podrà, en tot cas, supervisar la Direcció General de Patrimoni Cultural Valencià.
  
Octava. Pagament de les ajudes
  
El pagament de l'ajuda concedida es farà efectiu després de l'aportació per part del beneficiari dels certificats d'obra, subscrits per un tècnic competent, acreditatius de la total culminació de l'obra subvencionada, sense que s'admeten bestretes a bon compte.
  
Novena. Reintegrament de quantitats percebudes
  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos següents:
  
a) Obtenció de la subvenció falsejant les condicions requerides per a això o ocultant aquelles que ho hagueren impedit.
  
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.
  
c) Incompliment de l'obligació de justificació o la justificació insuficient.
  
d) Incompliment de l'obligació d'adoptar les mesures de difusió contingudes en la base octava.
  
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
  
f) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
  
g) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
  
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
  
Igualment, en el supòsit de subvencions, ajudes, ingressos o recursos concurrents, quan l'ajuda principal siga de la Generalitat Valenciana serà procedent el reintegrament de l'excés obtingut sobre el cost de l'activitat exercida.
  
Deu. Inspecció i suport tècnic
  
La Direcció General de Patrimoni Cultural Valencià podrà inspeccionar i supervisar en qualsevol moment les actuacions que s'acullen a esta convocatòria.
  
Onze. Cartell anunciador
  
En cas que durant l'actuació es col·loque algun tipus de cartell anunciador d'esta, haurà de fer-se referència a la participació d'esta conselleria en el cofinançament.